FI Euroopan unionin virallinen lehti C 89/4

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 89/04

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”TRUSKAWKA KASZUBSKA” tai ”KASZËBSKÔ MALËNA”

EY-nro: PL-PGI-0005-0593-19.03.2007

SMM ( X ) SAN ( )

1. Nimi

”Truskawka kaszubska” tai ”kaszëbskô malëna”

Nimitys ”truskawka kaszubska” on se, jota yleisimmin käytetään tähän tuotteeseen liittyvissä kaupallisissa toimissa, erityisesti kasubin puhujien ja muiden välillä. Nimeä käytetään, kun tuotetta viedään ulkomaiden markkinoille tai myydään muissa Puolan osissa kuin Kasubiassa. Toinen käytetty nimi on ”kaszëbskô malëna”. Tämä on yleisin jokapäiväisessä kielenkäytössä. Se on peräisin kasubin kielestä, minkä vuoksi sitä käyttävät useimmin alueen asukkaat eli kasubit. Nimet ovat keskenään vaihdettavissa.

2. Jäsenvaltio tai kolmas maa

Puola

3. Maataloustuotteen tai elintarvikkeen kuvaus

Tuotelaji (liitteen II mukaisesti)

Luokka 1.6: Hedelmät, vihannekset ja viljat sellaisenaan tai jalostettuina

3.1 Kuvaus 1 kohdassa nimetystä tuotteesta

Ainoastaan seuraavia mansikkalajikkeita, joilla on seuraavat aistinvaraiset ominaisuudet, voidaan myydä nimellä ”truskawka kaszubska” tai ”kaszëbskô malëna”:

Sellaisenaan nautittaviksi tarkoitetut hedelmät (jälkiruoka)

1. Elsanta

1.1 Ulkonäkö ja muoto: hedelmä halkaisijaltaan vähintään 18 mm, muodoltaan pyöristyneen kartiomainen tai kartiomainen, kokonainen, virheetön, kanta mukana.

1.2 Pinta väriltään kirkkaanpunainen, kiiltävä ja väritykseltään melko tasainen; hedelmäliha väriltään vaaleanpunaisesta kirkkaanpunaiseen, väritys melko tasainen läpileikkauksessa.

1.3 Koostumus: hedelmäliha on erittäin mehukas ja kiinteä.

1.4 Maku ja tuoksu: makea, aromaattinen, tasapainoinen, metsämansikkaa muistuttava.

2. Honeoye

2.1 Ulkonäkö ja muoto: hedelmä halkaisijaltaan vähintään 18 mm, muodoltaan kartiomainen ja pyöristyneen kartiomainen, verhiöstä kaulaksi kapeneva, kokonainen, virheetön, kanta mukana.

2.2 Väri: voimakaan punaisesta tummanpunaiseen, tasaisesti koko pinnalle levittynyt, erittäin kiiltävä; hedelmäliha väriltään melko tasainen, kirkkaanpunainen.

2.3 Koostumus: hedelmäliha on mehukas ja erittäin kiinteä.

2.4 Maku ja tuoksu: makea, aromaattinen, tasapainoinen, metsämansikkaa muistuttava.

Elsanta- ja Honeoye-lajikkeen mansikoista voidaan käyttää nimitystä ”truskawka kaszubska” tai ”kaszëbskô malëna”, jos ne kuuluvat luokkaan ”Ekstra” tai ”I”. Jotta mansikoista voidaan käyttää nimitystä ”truskawka kaszubska” tai ”kaszëbskô malëna”, niillä on oltava seuraavat ominaisuudet:

— voimakkaan punainen väri, vähintään 80 % värityksestä

— muodoltaan yhdenmukaisia ja virheettömiä

— kiinteitä eikä niissä saa olla jälkiä mätänemisestä tai taudeista.

Jalostukseen tarkoitetut hedelmät

3. Senga Sengana

3.1 Ulkonäkö ja muoto: hedelmät vaihtelevan kokoisia, leveitä ja kartiomaisia, huipultaan typistyneitä, sydämenmuotoisia, sydämenmuotoisia/pallomaisia ja pallomaisia/pyöristyneitä, kokonaisia, virheettömiä, kanta mukana tai ilman kantaa.

3.2 Väri: voimakkaan punaisesta tummanpunaiseen, tasaisesti koko pinnalle levittynyt. Hedelmäliha on väriltään melko tasaisesti voimakaan punainen.

3.3 Koostumus: hedelmäliha on kiinteä, mehukas tai erittäin mehukas ja kovahko.

3.4 Maku ja tuoksu: makea, aromaattinen, tasapainoinen, metsämansikkaa muistuttava.

3.2 Raaka-aineet (ainoastaan jalostetut tuotteet)

—

3.3 Rehu (ainoastaan eläinperäiset tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Nimitykseen ”truskawka kaszubska” tai ”kaszëbskô malëna” kuuluvien mansikoiden kaikkien tuotantovaiheiden on tapahduttava 4 kohdassa määritellyllä maantieteellisellä alueella. Viljelypalstojen maaperän on oltava köyhää ja kuuluttava luokkaan IV, V tai VI. Hedelmät poimitaan käsin kypsinä ja asianmukaisesti kehittyneinä, ja niiden on oltava terveitä, tuoreita, kiinteitä, kokonaisia, vahingoittumattomia, ei murskaantuneita tai kostuneita, sekä puhtaita ja vailla hometta tai kasvinsuojeluainejäämiä. Mansikat olisi istutettava riveihin, 20–35 cm etäisyydelle toisistaan. Rivien etäisyyden pitäisi olla 70–100 cm. Jos lantaa käytetään, määrä voi olla enintään 30 tonnia hehtaaria kohden. Viljelytekniikat, erityisesti voimakas lannoittaminen, joilla pyritään yli 25 tonnin mansikkasatoon hehtaaria kohden, on kielletty.

3.5 Viipalointia, raastamista, pakkaamista jne. koskevat erityiset säännöt

Mansikat on asetettava enintään 10 cm:n syvyisiin kerroksiin.

3.6 Merkintöjä koskevat erityiset säännöt

—

4. Maantieteellisen alueen tarkka rajaus

Nimityksen ”truskawka kaszubska” tai ”kaszëbskô malëna” mukaista mansikkaa tuotetaan Kartuskin, Kościerskin ja Bytowskin piirikunnissa sekä Przywidzin, Wejherowon, Luzinon, Szemudin, Linian, Łęczycen ja Cewicen kunnissa.

5. Yhteys maantieteelliseen alueeseen

5.1 Maantieteellisen alueen erityisyys

Ympäristöolot kohdassa 4 määritellyllä nimityksen ”truskawka kaszubska” tai ”kaszëbskô malëna” tuotantoalueella ovat homogeeniset. Maantieteellisesti kyseinen alue tunnetaan Kasubian järviseutuna ja historiallisesti sitä on kutsuttu Kasubiaksi.

Kasubian järviseudun luonnonolot eroavat ympäröivästä alueesta ilmastoltaan, pinnanmuodostukseltaan ja maaperältään.

Kasubian järviseudulle on tyypillistä hieman ympäröiviä alueita ankarampi ilmasto. Tämä johtuu sen korkeudesta, joka on 180–300 metriä merenpinnasta. Idästä säännöllisesti virtaavat polaariset mantereiset ilmamassat vaikuttavat myös osaltaan ilmaston ankaruuteen. Rannikkoilmastoon verrattuna lämpötilan kausivaihtelut ovat alueella merkittäviä. Vuotuinen sademäärä on 700 mm, mikä on hieman kansallista keskiarvoa suurempi. Vallitseva tuulensuunta on läntinen. Alueen kasvukausi kuuluu Puolan lyhimpiin ja on kestoltaan 180–200 päivää.

Kyseisellä alueella ovat vallitsevina hiekan, soran ja hiekkaisen savimaan päälle muodostuneet podsolit. Nämä kuuluvat maaperäluokkiin IV, V ja VI eli vähiten hedelmällisiin maaperätyyppeihin. Vähäisemmässä määrin esiintyy soralle ja savelle muodostunutta ruskomaata, joka on jossain määrin hedelmällisempää kuin podsoli. Viljelyyn varatun maan pH on yleensä välillä 5,0–6,0. Kasubian järviseudun vaihteleva pinnanmuodostus on jääkaudenjälkeistä, ja sille ovat tyypillisiä lukuisat lammet ja kanavajärvet. Nimityksen ”truskawka kaszubska” tai ”kaszëbskô malëna” tuotantoalue kattaa 32 kuntaa, joista 21 on epäsuotuisalla alankovyöhykkeellä II ja 10 alankovyöhykkeellä I.

5.2 Tuotteen erityisyys

Mansikoiden erityisyys on peräisin niiden erittäin voimakkaasta, poikkeuksellisesta ja intensiivisestä mausta ja tuoksusta. Lisäksi nimityksen ”truskawka kaszubska” tai ”kaszëbskô malëna” mansikat ovat tyypillisesti maultaan makeampia kuin muiden alueiden mansikat.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Kohdassa 5.2 kuvatut nimityksen ”truskawka kaszubska” tai ”kaszëbskô malëna” erityiset laatupiirteet ovat seurausta kohdassa 5.1 eritellyistä ilmasto- ja maaperätekijöistä.

Kasubian järviseudun köyhä maaperä ja ankara ilmasto viivästyttävät mansikoiden kukintaa ja lyhentävät kasvukautta. Luonnonoloilla, erityisesti ankaralla ilmastolla, on myönteinen vaikutus mansikoiden muodostumiseen ja kypsymiseen, vaikka köyhä maaperä ja epäsuotuisat viljelyolot eivät sovellu muille kasveille. Suhteellisen korkeuden suuret vaihtelut mahdollistavat mansikoiden kasvatuksen aurinkoisilla rinteillä, minkä varmistaa hedelmien asianmukaisen kypsymisen. Nämä tekijät ja hieman hapan maaperä sopivat mansikanviljelyyn.

Sanotaan, että mansikankasvatus aloitettiin Kasubiassa 1920- ja 1930-luvulla. Mansikoiden korkea laatu ja kasvava suosio johtivat mansikkaviljelysten laajentumiseen yli puolen vuosisadan ajan, jolloin niistä tuli keskeinen osa Kasubian maisemaa. Mansikanviljely yleistyi niin, että 1970-luvun alkupuolella päätettiin mansikanpoimintajuhlien järjestämisestä. Tämä ulkoilmatapahtuma järjestetään vuosittain heinäkuun ensimmäisenä sunnuntaina. Mansikanpoimintajuhlat ovat alueen suurin tapahtuma, jonka kävijämäärä on kymmeniätuhansia ja kasvaa vuosittain. Osoituksena juhlien suosiosta on sekin, että vuonna 2005 myytiin yhden ainoan päivän aikana lähes kaksi tonnia mansikoita.

Nimityksen ”truskawka kaszubska” tai ”kaszëbskô malëna” maineen vahvistavat lukuisat artikkelit ja muu näyttö, joka osoittaa, että tuotteesta on tullut osa Kasubian asukkaiden kulttuuria ja identiteettiä. Paikallislehdistö julkaisee mansikankasvattajille tärkeää tietoa ja kommentoi laajalti kasvattajien pyrkimyksiä yhdistää voimansa nimityksen ”truskawka kaszubska” tai ”kaszëbskô malëna” edistämiseksi, sekä erilaisia toimia, joilla pyritään turvaamaan tällaisten mansikoiden erityislaatu, tuoksu ja maku.

Myös ostajien toiminta (kylmävarastot ja jalostuslaitokset) kuvastaa nimityksen ”truskawka kaszubska” hyvää mainetta, sillä ne varautuvat ostamaan nimityksen ”truskawka kaszubska” tai ”kaszëbskô malëna” mansikoita, jotka tulevat markkinoille myöhemmin kuin Puolan muiden alueiden mansikat. Tämän maineen vahvistaa myös se, että muiden alueiden aikaisemmin kypsyviä mansikoita on yritetty myydä nimillä ”truskawka kaszubska” tai ”kaszëbskô malëna”.

Nimityksen ”truskawka kaszubska” tai ”kaszëbskô malëna” maine ja sen vahvat yhteydet kohdassa 4 määritettyyn maantieteelliseen alueeseen saavat vahvistusta myös kuluttajatutkimuksista. Jopa 67 prosenttia vastaajista tunsi ainakin toisen nimityksistä, joilla tuotetta myydään (”truskawka kaszubska” tai ”kaszëbskô malëna”). ”Truskawka kaszubska” nimityksen mansikoita pidetään maukkaampina (73 %) ja makeampina (68 %) kuin muita mansikoita. Noin 64 % vastaajista katsoi, että ”truskawka kaszubska” tai ”kaszëbskô malëna” on Kasubian alueelle tyypillinen tuote. Lisäksi Pommerin ja Kasubian asukkaat pitävät mansikkaa alueelle kaikkein tyypillisimpänä hedelmänä. Melkein kolmannes Kasubian asukkaista mainitsee mansikat spontaanisti, ja lähes 80 % on tietoisia niiden erityisyydestä kyseisellä alueella.

Eritelmän julkaisutiedot

http://www.minrol.gov.pl/DesktopDefault.aspx?TabOrgId=1620&LangId=0

(1) EUVL L 93, 31.3.2006, s. 12.